**Α. ΟΙΚΟΝΟΜΙΚΕΣ & ΕΜΠΟΡΙΚΕΣ ΣΧΕΣΕΙΣ ΕΛΛΑΔΟΣ – ΑΥΣΤΡΙΑΣ**

**1. Θεσμικό πλαίσιο οικονομικής συνεργασίας Ελλάδας – Αυστρίας**

Το θεσμικό πλαίσιο οικονομικής συνεργασίας βασίζεται κυρίως με τη συμφωνία μεταξύ της Ελληνικής Δημοκρατίας και της Δημοκρατίας της Αυστρίας  για την αποφυγή της διπλής φορολογίας σε σχέση προς τους φόρους επί του εισοδήματος και κεφαλαίου με το νόμο 3224/ΦΕΚ 253 από 15.12.2009.

**2. Εξαγωγές ελληνικών προϊόντων/ Εισαγωγές αυστριακών προϊόντων στην Ελλάδα**

Σταθερά αυξητική πορεία παρουσιάζουν οι ελληνικές εξαγωγές προϊόντων στην Αυστρία τα τελευταία χρόνια, όπως αποτυπώνεται και σε παρακάτω πίνακα.

To έτος 2020, παρά την πανδημία, την οικονομική κρίση, τα αυστηρά περιοριστικά μέτρα στις μετακινήσεις και στη λειτουργία του λιανεμπορίου και της εστίασης, οι εξαγωγές ·ανήλθαν σε 355 ε. ευρώ, καταγράφοντας αύξηση κατά 18% σε σχέση με το 2019.

Η Αυστρία αποτελεί την 22η χώρα προορισμού ή το 1,1% του συνόλου των ελληνικών εξαγωγών, έναντι του 0,9% το 2019 ή την 17η θέση χωρίς τα πετρελαιοειδή προϊόντα (κατηγορία 2710- μετά από χώρες Λιβύη, Αίγυπτο, Λίβανο, Ισραήλ και Βόρεια Μακεδονία).

Σημαντική αύξηση το 2020 παρουσίασαν οι εξαγωγές φαρμάκων που ανήλθαν σε 120 εκ. ευρώ έναντι 90 εκ. το 2019 (+33%), τα τυροκομικά προϊόντα σε 23,3 εκ. ευρώ από 19,9 εκ. το 2019 (+17%) και τα εσπεριδοειδή προϊόντα σε 8,2 έναντι 5,1 εκ. το 2019 (+61%). Σημαντική θέση επίσης καταλαμβάνουν τα αλουμίνια, οι συσκευές οπτικής και φωτογραφίας καθώς και οι πλαστικές ύλες.

**ΕΞΑΓΩΓΕΣ ΠΡΟΙΟΝΤΩΝ ΣΤΗΝ ΑΥΣΤΡΙΑ ΑΠΟ ΕΛΛΑΔΑ**

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2014 | 2015 | 2016 | 2017 | 2018 | 2019 | 2020 |
| (ποσά εκ. ευρώ) | 178,64 | 192,17 | 201,97 | 239,39 | 279,07 | 293,00 | 355,00 |

**ΕΙΣΑΓΩΓΕΣ ΠΡΟΙΟΝΤΩΝ ΣΤΗΝ ΕΛΛΑΔΑ ΑΠΟ ΑΥΣΤΡΙΑ**

|  |  |  |  |  |  |  |  |
| --- | --- | --- | --- | --- | --- | --- | --- |
| (ποσά εκ. ευρώ) | 2014 | 2015 | 2016 | 2017 | 2018 | 2019 | 2020 |
|  | 440,72 | 428,40 | 482,36 | 481,56 | 497,90 | 553,00 | 555,00 |

**ΕΜΠΟΡΙΚΟ ΙΣΟΖΥΓΙΟ ΕΛΛΑΔΟΣ – ΑΥΣΤΡΙΑΣ**

|  |  |  |  |  |  |  |  |
| --- | --- | --- | --- | --- | --- | --- | --- |
| (ποσά εκ. ευρώ) | 2014 | 2015 | 2016 | 2017 | 2018 | 2019 | 2020 |
|  | -262,08 | -236,23 | -280,39 | -242,17 | -218,83 | -260,00 | -200,00 |

Πηγή: ΕΛΣΤΑΤ

**3. Εισερχόμενη τουριστική κίνηση στην Ελλάδα από την Αυστρία**

Σύμφωνα με στοιχεία της Τραπέζης της Ελλάδος, η τουριστική κίνηση από την Αυστρία προς τη χώρα μας καταγράφει μία αυξητική πορεία τα τελευταία χρόνια εξαιρουμένου του έτους 2020, λόγω της πανδημίας και των αυστηρών μέτρων και όρων για τις διεθνείς μετακινήσεις.

Το 2019 οι επισκέπτες στην Ελλάδα από την Αυστρία ανήλθαν σε περίπου 600.000 άτομα, κατατάσσοντας την Αυστρία στην 16η θέση στον κατάλογο των χωρών προέλευσης επισκεπτών στην Ελλάδα για το 2019, από 19η θέση το 2017.

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2014** | **2015** | **2016** | **2017** | **2018** | **2019** | **2020** |
| Αφίξεις σε Ελλάδα από Αυστρία (σε χιλ.) | 285,1 | 327,1 | 359,1 | 395,9 | 520,9 | 582,9 | 159,3 |

(1η Γερμανία με 4,026 εκ. 2η Βουλγαρία 3,8 εκ. 3η Η. Βασίλειο 3,5 εκ. 4η Ιταλία 1,55 εκ. 5η Γαλλία 1,54 εκ. 6η Ρουμανία 1,37 εκ. 7η ΗΠΑ 1,17 εκ. 8η Τουρκία 1,09 εκ. 9η Σερβία 1,02 εκ. 10η Βόρεια Μακεδονία 0,947 εκ., 11η Αλβανία 0,944 εκ. 12η Πολωνία 0,851 εκ. 13η Ολλανδία 0,817 εκ. 14η Κύπρος 0,800 εκ. 15η Βέλγιο 0,587 εκ. 16η Αυστρία 0, 582 εκ. – Λοιπές χώρες 7.216.900 σε σύνολο επισκεπτών 34.000.000 το 2019)

**4. Αυστριακές επενδύσεις στην Ελλάδα**

Περί τις 50 αυστριακές εταιρείες δραστηριοποιούνται στην Ελλάδα κυρίως στον τομέα των υπηρεσιών (εμπόριο, μεταφορές, πολυκινηματογράφοι, πιστοποίηση υπηρεσιών, υποδομές κ.ά.). Ενδιαφέρον από αυστριακές εταιρείες έχει εκδηλωθεί για μελέτες σε κατασκευαστικά έργα στη χώρα μας, προμήθειας υλικών, ανανεώσιμες πηγές ενέργειας, διαχείρισης αποβλήτων, συνεργασίες με νεοφυείς επιχειρήσεις κ.ά.

Σύμφωνα με στοιχεία της Τραπέζης της Ελλάδος το απόθεμα των αυστριακών άμεσων επενδύσεων στην Ελλάδα ανέρχονται σε 248,3 εκ. ευρώ το 2019.

**5. Ελληνικές επενδύσεις στην Αυστρία**

Σημαντικότερη ελληνική επένδυση στην Αυστρία είναι η Coca Cola HBC (Hellenic Bottling Company). Επίσης, σημαντική είναι η συμμετοχή της ελληνικής εταιρείας Inform Lykos στον όμιλο AUSTRIACARD GmbH που δραστηριοποιείται σε ψηφιακά συστήματα ασφαλείας. Πέραν του αριθμού των ελληνικών εστιατορίων, στην Αυστρία επεκτείνονται και καταστήματα που διαθέτουν αποκλειστικά ελληνικά εκλεκτά προϊόντα (delicatessen), καθώς και εταιρείες ελληνικών συμφερόντων με αντικείμενο την εισαγωγή και εμπορία ελληνικών τροφίμων και ποτών.

Σύμφωνα με στοιχεία της Τραπέζης της Ελλάδος το απόθεμα των ελληνικών άμεσων επενδύσεων στην Αυστρία ανέρχεται σε 216,5 εκ. ευρώ το 2019.

**6. Ελληνική κουζίνα και τρόφιμα στην Αυστρία**

Η ελληνική γαστρονομία είναι ιδιαίτερα προσφιλής στην Αυστρία, όπου λειτουργούν και περισσότερα από 100 ελληνικά εστιατόρια. Παράλληλα, διαρκώς διευρύνεται ο αριθμός των καταστημάτων που διαθέτουν αποκλειστικά ελληνικά τρόφιμα και ποτά στα οποία διατίθενται μεταξύ άλλων, βιολογικά ελληνικά προϊόντα καθώς και προϊόντα Προστατευόμενης Ονομασίας Προέλευσης (ΠΟΠ) και Προστασίας Γεωγραφικής Ένδειξης (ΠΓΕ).

Ελληνικά τρόφιμα και ειδικότερα, το εξαιρετικό παρθένο ελαιόλαδο, οι βρώσιμες ελιές, η φέτα και το γιαούρτι αποτελούν σημαντικό μέρος των διατροφικών συνηθειών των κατοίκων στην Αυστρία. Σταδιακά και άλλα τρόφιμα όπως φρούτα και λαχανικά, παρασκευασμένα τρόφιμα κ.α, καθώς και τα ελληνικά κρασιά κερδίζουν, επίσης, συνεχώς έδαφος στις προτιμήσεις των Αυστριακών καταναλωτών.

**Β. ΕΠΕΝΔΥΣΕΙΣ ΣΤΗΝ ΕΛΛΑΔΑ**

Ως κλάδοι αιχμής για επενδύσεις στην Ελλάδα παρουσιάζονται οι κλάδοι του τουρισμού, της ενέργειας, της τεχνολογίας πληροφορικής και επικοινωνιών, οι επιστήμες υγείας, τα τρόφιμα και αγροτικά προϊόντα, η εφοδιαστική αλυσίδα καθώς και για παγκόσμια κέντρα παροχής υπηρεσιών και οπτικοακουστικές παραγωγές. Ακόμη, ιδιωτικοποιήσεις κρατικών επιχειρήσεων, λιμένων και ακινήτων παρουσιάζουν ιδιαίτερο ενδιαφέρον.

Σημαντικές επενδυτικές δυνατότητες παρουσιάζονται στον τομέα του τουρισμού. Η χώρα μας με 16.000 χιλιόμετρα ακτογραμμής και περισσότερα από 6.000 νησιά και βραχονησίδες, πλούσια πολιτιστική κληρονομιά, φυσικές ομορφιές και γεωγραφική ποικιλομορφία, αποτελεί έναν από τους δημοφιλέστερους τουριστικούς προορισμούς παγκοσμίως και ως τέτοιος παρουσιάζει εξαιρετικές επενδυτικές ευκαιρίες (θαλάσσιο και συνεδριακό τουρισμό, ιατρικό και θρησκευτικό τουρισμό πόλεων, κρουαζιέρες και σε όλες τις νέες μορφές τουρισμού).

Ο πλούτος των ανανεώσιμων πηγών ενέργειας σε συνδυασμό με την απελευθέρωση της αγοράς ενέργειας συνιστούν βασικούς παράγοντες για επενδύσεις στον τομέα της ενέργειας στη χώρα μας. Μεγάλης, επίσης, κλίμακας έργα σε αγωγούς φυσικού αερίου, οι οποίοι πρόκειται να διέλθουν από τη χώρα μας καθώς και αδειοδοτήσεις για έρευνα και εκμετάλλευση υδρογονανθράκων παρέχουν δυνατότητες για πλήθος επενδύσεων.

Ο κλάδος των Τεχνολογιών Πληροφορικής & Επικοινωνιών αποτελεί σημαντικό τομέα για επενδύσεις, λόγω της αυξανόμενης ζήτησης για αυτοματοποίηση και ψηφιοποίηση στον ιδιωτικό και δημόσιο τομέα.

Ο τομέας των τροφίμων και αγροτικών προϊόντων παρουσιάζει σημαντικές επενδυτικές ευκαιρίες. Ιδιαίτερα, η στροφή προς οργανικά και φυσικά συστατικά των παραγομένων προϊόντων, συμβάλλει στην ανάδειξη της ελληνικής διατροφής και κατ’ επέκταση της μεσογειακής, που θεωρείται στις Δυτικές χώρες, κορυφαίο παράδειγμα υγιεινής διατροφής.

Ιδιαίτερα ελκυστικός είναι επίσης και ο κλάδος της εφοδιαστικής αλυσίδας. Η γεωγραφική θέση της Ελλάδος μεταξύ τριών ηπείρων (Ευρώπης, Ασίας, Αφρικής) την καθιστά από την πρώιμη αρχαιότητα στρατηγικό κόμβο αγαθών και πολιτισμών, με νευραλγικό ρόλο στην ανάπτυξη των μεταφορών στην ευρύτερη περιοχή. Ο λιμένας του Πειραιά κατέλαβε, το 2019, την 1η θέση μεταξύ των λιμανιών της Μεσογείου και την 4η στην Ευρώπη ως προς τη διακίνηση εμπορευματοκιβωτίων, ειδικά για μεταφορές από την Ασία και Άπω Ανατολή. Στην ίδια κατεύθυνση, κινείται και ο λιμένας της Θεσσαλονίκης.

Αξιοποιώντας, επίσης, το άρτια εκπαιδευμένο και εξειδικευμένο επιστημονικό προσωπικό, την εδραιωμένη θέση της χώρας στον παγκόσμιο χάρτη της Έρευνας & Ανάπτυξης, καθώς και τις εγκατεστημένες μονάδες παραγωγής φαρμάκων, ο τομέας των Επιστημών Υγείας και του Φαρμάκου παρουσιάζει εξαιρετική δυναμική ανάπτυξης βασιζόμενος τόσο στην εγχώρια αγορά, όσο και στην επέκταση του εκτός των Ελληνικών συνόρων.

Η Ελλάδα προσελκύει το ενδιαφέρον διεθνών ομίλων επιχειρήσεων για την εγκατάσταση κεντροποιημένων υποστηρικτικών λειτουργιών, διεθνώς Shared Services, και επιχειρηματικών υπηρεσιών με τη μέθοδο εξωτερικής ανάθεσης, διεθνώς Business Process Outsourcing. Κατέχοντας γεωστρατηγική θέση, η Ελλάδα αποτελεί έναν από τους δυναμικά ανερχόμενους νέους ευρωπαϊκούς προορισμούς για την εγκατάσταση διεθνών επιχειρηματικών δραστηριοτήτων.

Η Ελλάδα, διαθέτοντας μια από τις παλαιότερες κινηματογραφικές παραδόσεις στον κόσμο, αποτελεί για πολλούς λόγους έναν ιδιαίτερα δημοφιλή προορισμό για κινηματογραφικές παραγωγές. Από τις αρχές του 20ου αιώνα, η χώρα έχει προσελκύσει αξιοσημείωτες διεθνείς κινηματογραφικές παραγωγές σε μοναδικές τοποθεσίες.

Οι ιδιωτικοποιήσεις σε κρατικές εταιρείες, υποδομές και ακίνητα παρουσιάζουν έντονο ενδιαφέρον για μεγάλης και μεσαίας κλίμακας επενδύσεις στη Ελλάδα. Ειδικότερα, η ιδιωτικοποίηση 10 λιμένων της χώρας, όπως και μαρινών, η εγκατάσταση υπόγειας αποθήκευσης φυσικού αερίου στην Καβάλα, καθώς και πλειάδας κρατικών ακινήτων, αποτελούν μερικά χαρακτηριστικά παραδείγματα. (Για περισσότερες πληροφορίες <https://www.hradf.com>)

Αξίζει, επίσης, να σημειωθεί ότι για την ανάπτυξη των επιχειρηματικών σχεδίων η επιδότηση και οι φοροαπαλλαγές μπορούν αν φθάσουν μέχρι και το 55% του προϋπολογισμού του έργου, ανάλογα με το μέγεθος της επιχείρησης και την περιοχή της επένδυσης στην Ελλάδα.

Επιπροσθέτως, πέραν των υφιστάμενων χρηματοδοτικών εργαλείων για τις επιχειρήσεις (ΕΣΠΑ, Ελληνική Αναπτυξιακή Τράπεζα, Ταμείο εγγυοδοσίας, Greek Green Funds κ.α), μέσω του Ταμείου Ανάκαμψης και Ανθεκτικότητας προβλέπονται για την Ελλάδα πόροι ύψους 30,9 δις ευρώ εκ των οποίων τα 12,7 δις ευρώ αφορούν σε δάνεια για την προώθηση ιδιωτικών επενδύσεων στην Ελλάδα.

Ο κρατικός Οργανισμός Enterprise Greece, που εποπτεύεται από το Υπουργείο Εξωτερικών, παρέχει σημαντική πληροφόρηση για τη δραστηριοποίηση και υποστήριξη των ξένων επενδυτών στην Ελλάδα. (<https://www.enterprisegreece.gov.gr/en/invest-in-greece>).